הנהלת האגודה הסטודנטיאלית אחראית להניע את הפעילות השוטפת של האגודה בכפוף להנחיות מועצת האגודה. ההנהלה מורכבת מיו"ר האגודה, סגן יו"ר ומראשי המדורים השונים: אקדמיה, תרבות, מעורבות חברתית, הסברה, כספים ורווחה. בכפוף להנהלה מצוי גם מדור תפעול האחראי על הפקה והוצאה לפועל של פעילויות ושירותים שונים המסופקים ע”י האגודה. כל מדור פועל לרווחת ציבור הסטודנטים בתחומו. הן ההנהלה והן עובדי ועובדות האגודה במדורים השונים מייצגים את הסטודנטים בוועדות השונות באוניברסיטה: בית דין לערעורים, בית דין משמעתי, הוועד הפועל, סנאט, הוועדה לענייני סטודנטים, חבר הנאמנים, ועדות ערעורים למלגות ומעונות ועוד.
מדור אקדמיה.
המדור מסייע בייעוץ והכוונה של סטודנטים המתמודדים עם בעיות אקדמיות, אחראי על מאגר הסיכומים והבחינות של האגודה המכיל אלפי חומרי למידה מעודכנים, מפיק ומוציא לפועל מיזמים אקדמיים, מפעיל ספריית השאלה בעלות מוזלת למען הסטודנטים ומתאם את הקשר עם ועדי הכיתות בכל מחלקות הלימוד. בכפוף למדור פועל משרד המילואים של האגודה.
מדור תרבות.
עורך אירועי תרבות, מוזיקה וספורט לאורך כל השנה האקדמית; מופע פתיחת שנה, קרנבל פורים, מסיבות בריכה, כיתות אמן, אירועי ספורט ואירוע הדגל השנתי – פסטיבל יום הסטודנט. בנוסף המדור אחראי על הפעלת למעלה מ-20 חוגים מדי שבוע בקמפוס כחלק ממערך האפטר של האגודה, ובהם: ציור, משחק, פיתוח קול, אמנויות לחימה, צילום, שפות ועוד. תחת המדור פועל גם סטודיו פוזיטיב, הכולל מגוון רחב של אימונים במחירים מוזלים לסטודנטים, כגון: פילאטיס, רצועות, עיצוב וחיטוב, ספינינג, זומבה, יוגה ועוד. כמו כן, המדור פועל בשיתוף פעולה עם נבחרות אס"א (איגוד ספורט אקדמי) ואלו מייצגות את אוניברסיטת בן-גוריון בתחרויות ספורט ארציות במהלך השנה.
מדור מעורבות.
אחראי על קידום שיח חברתי משמעותי בקמפוס על ידי תמיכה ביוזמות סטודנטיאליות לשינוי חברתי וקיום אירועי מעורבות בכל שבוע דוגמת הרצאות, פאנלים, ירידים והקרנת סרטים. במדור פועלים רכזת מעורבות סטודנטיאלית, רכז מעורבות קהילתית, רכזת לפיתוח קריירה וזוגיות (שני הנושאים שנמצאו כחשובים ביותר לקהילה הסטודנטיאלית בבן-גוריון), רכזת פרויקט 'עושים רחוב' שמטרתו שדרוג ופיתוח המרחב הציבורי בשכונות סביב הקמפוס וחיבור הסטודנטים לקהילה בעיר, ורכזת שוויון מגדרי וטיפול בהטרדות מיניות. המדור פועל בשיתוף המרכז לפיתוח קריירה של אוניברסיטת בן-גוריון, עיריית באר שבע וגופים שונים הפועלים בעיר.
מדור הסברה.
מופקד על תחום הדוברות והפרסום של הארגון, אחראי על אתר האינטרנט ועמודי הפייסבוק והאינסטגרם של האגודה ואמון על אישור כל תוכן היוצא מטעם העמותה, כגון: המודעות, השלטים, ניו מדיה, ניוזלטר והפלאיירים הקשורים לאגודה. במדור פועלים אחראית מיתוג וקמפיינים, רכזת ניו מדיה, עורכת עיתון האגודה "צ'ופצ'יק", מנהל משרד האינטרנט, עוזרת הדובר והדובר (ראש המדור). כמו כן, במדור נכללים גם כתבי עיתון האגודה, צלמי הסטילס וצלם הווידאו שתפקידם לתעד אירועי שיא מטעם האגודה וליצור תוכן ויזואלי רלוונטי, וגם שדרני תוכנית הפודקאסטים של האגודה - "גלגמל".
מדור רווחה.
מדור רווחה הוא מדור חדש ההולם את ראיית האגודה את רווחתו של הסטודנט כערך עליון וחשוב הדורש מענה מותאם על פי צורך. המדור פועל בכל תחומי החיים של הקהילה הסטודנטיאלית על מנת לאפשר סביבת למידה מיטיבה ולהקל על תתי האוכלוסיות הזקוקות להתאמה במגוון תחומים: סטודנטים/ות לתארים מתקדמים, סטודנטים הורים, תחום הדיור והמעונות, סטודנטים בין לאומיים, סטודנטים מהמגזר הערבי וקידום נושא הנגישות בקמפוס ובכלל.
במדור פועלות רכזת לסטודנטים ערבים, רכזת לסטודנטים בינ"ל, רכזת זכיינים ונגישות האמונה על פיקוח על הקפיטריות הפועלות בקמפוס ועל הנגשת אירועי האגודה השונים לאנשים בעלי מוגבלויות, רכזת דיור וכן ראש המדור. במסגרת השירותים שמציעה האגודה לרווחת הסטודנטים ישנם למשל חודש בירוקרטיה, שמטרתו להקל על הסטודנטים בהתמודדות עם בירוקרטיה כמו ארנונה, רב-קו, ביטוח לאומי ושירותי עו"ד, ותמיכה במאבק על ייצוב מחירי הדירות בבאר שבע על ידי הקמת מאגר חיפוש דירות בפיקוח האגודה.
שירותים לרווחת הסטודנטים.
נגטיב.
קולנוע נגטיב הוא בית הקולנוע של האגודה הסטודנטיאלית הממוקם בתוך הקמפוס, ומקרין מדי ערב שני סרטים במחירים מוזלים לסטודנטים חברי אגודה. בנגטיב שני אולמות קולנוע בעלי 250 מקומות ישיבה כל אחד והוא פתוח לציבור הרחב.
משרד מילואים.
משרד המילואים של האגודה הסטודנטיאלית בבן-גוריון הוא הראשון מסוגו באוניברסיטאות בישראל. הוא הוקם בשנת 2012 על מנת לרכז את הטיפול בסטודנטים מילואימניקים ולהקל עליהם בקבלת שירות, סיוע והטבות. המשרד מסייע לסטודנטים מבחינה אקדמית, מנהלית וכלכלית ונציגיו עוזרים בייעוץ, מימוש זכויות ובהשלמת חומר לימודי לסטודנטים משרתי מילואים. כמו כן, המדור מפעיל שירות השכרת מודמים סלולריים לסטודנטים על מנת לאפשר להם גישה לאינטרנט גם בעת שירות המילואים.
צ'ופצ'יק.
"צ'ופצ'יק" הוא עיתון האגודה הסטודנטיאלית, המסקר את עולם הסטודנטים בבן-גוריון ומעדכן את הסטודנטים בכל מה שקורה בקמפוס. העיתון משלב בין כתבות תוכן ומגזין למדורים קבועים העוסקים בהווי הסטודנטיאלי בבאר שבע.
משרד שירותי האגודה.
משרד שירותי האגודה מעניק שירותים דוגמת שליחת פקס בעלות מוזלת, הרשמה לחוגים ואיסוף או רכישה של כרטיסים לאירועי האגודה השונים והשאלת ציוד ספורט לשימוש הסטודנטים בתוך הקמפוס.
חברות באגודה.
כל סטודנט הלומד באוניברסיטת בן-גוריון זכאי להיות חבר באגודת הסטודנטים. על מנת להתקבל כחבר אגודה על הסטודנט לשלם את דמי הרווחה השנתיים לאוניברסיטה.
תקציב האגודה.
תקציב האגודה נקבע מדי שנה בהתאם לשנת הלימודים האקדמית (אוקטובר עד ספטמבר). את הצעת התקציב מגישה הנהלת האגודה והיא מחויבת באישור מועצת האגודה. מקור התקציב העיקרי הוא מדמי הרווחה שנגבים מהסטודנטים על ידי האוניברסיטה (תשלום אלקטיבי), וכ-2/3 מהם מועברים לאגודה, בהיותה הספקית המרכזית של שירותי הרווחה בקמפוס (מהווים כ-50% מתקציב האגודה). שאר מקורות. התקציב הם הכנסות מתאגידים-קשורים ומזיכיונות. בשנת תש"פ עמד תקציב האגודה על כ-7,000,000 ש"ח.
אות יקיר העמותה.
החל משנת 2016, מדי שנה מעניקה מועצת האגודה הסטודנטיאלית את אות יקיר העמותה לסטודנטים או לעובדי האוניברסיטה אשר פעלו ותרמו בתחומים שונים בקמפוס למען סטודנטים. האות ניתן על פי החלטת מועצת האגודה הסטודנטיאלית במעמד חגיגי של מליאת המועצה האחרונה בכל שנה. כמו כן, האות מזכה את בעליו בשלל הטבות ומתנות מטעם המועצה והאגודה.
משולם מוולטרא
אנדריאה היבנר
אנדריאה היבנר (בגרמנית: Andrea Hübner; נולדה ב-17 בפברואר 1957) היא שחיינית עבר ממזרח גרמניה. אלופת עולם ושיאנית עולם במשחה ל-200 מטר מעורב אישי.
ביוגרפיה.
היבנר נולדה בקרל-מרקס-שטאדט, כיום קמניץ שבסקסוניה. אחיה הצעיר, מיכאל היבנר, הוא רוכב אופני מסלול בספרינט מקצועי בעבר, אלוף עולם ושיאן עולם למרחק של 200 מטר.
אלופה ושיאנית עולם.
באליפות העולם בשחייה שנערכה בבלגרד, לשעבר יוגוסלביה, בשנת 1973 זכתה היבנר בשתי מדליות זהב, במשחה ל-200 מטר מעורב אישי בשיא עולם חדש של 2:20.51 דקות, לפני בת ארצה קורנליה אנדר (2:21.21 דקות) וקאתי הדי מארצות הברית (2:23.84 דקות) ובמשחה שליחות 4x100 מטר חופשי ביחד עם קורנליה אנדר, אנדריאה אייפה וסילביה אייכנר בשיא עולם חדש של 3:52.45 דקות, לפני ארצות הברית (3:55.52 דקות) ומערב גרמניה (3:58.88 דקות).
באליפות אירופה בשחייה שנערכה בווינה, אוסטריה בשנת 1974 זכתה היבנר בשתי מדליות, זהב וכסף. מדליית זהב במשחה שליחות 4x100 מטר בתוצאה של 3:52.48 דקות. מדליית כסף במשחה ל-200 מטר מעורב אישי בתוצאה של 2:23.97 דקות, אחרי בת ארצה אולריקה טאובר ששיפרה את שיאה העולמי והעמידה אותו על 2:18.97 דקות.
כיום, עובדת היבנר כרופאה ליד שטוטגרט.
שימוש בסמים.
לאחר איחוד גרמניה נחשפה תוכנית האימרוץ של גרמניה המזרחית, בה נתנו סטרואידים אנאבוליים באופן שיטתי לספורטאים רבים. בין היתר, השחיינית בריגיט מיינקה ספרה ששחייניות נבחרת מזרח גרמניה השתמשו באימרוץ נרחב .
אופוצ'נו
אופוצ'נו (בפולנית: Opoczno; ביידיש: אפאטשנא) היא עיר בדרום פולין, עד 1998 בפרובינציית פיוטרקוב טריבונלסקי ולאחר מכן – בפרובינציית לודז'. העיר הייתה מהמרכזים העירוניים החשובים בפולין הקטנה וכיום היא צומת דרכים ומסילות ברזל ראשי.
תולדות היישוב.
אזכורה הראשון של אופוצ'נו הוא במסמך משנת 1284, בו מוענק הכפר לכנסייה של סנדומייז' ששכנה בתחומי הכפר. במאה ה-14, בתקופת קז'ימייז' השלישי, מלך פולין, הוקמה העיירה במקום חדש והוקפה בחומה באורך 940 מטר, ולה שני שערים. שטח הכפר הישן, כולל הכנסייה, נותר מחוץ לחומה, ובעיירה הוקמו כנסייה חדשה וטירה מלכותית.
בזכות מיקומה על צירי מסחר מקייב לורוצלאב ומטורון לסנדומייז' התפתחה העיירה, והוקמו בה בית חולים וכנסייה נוספת. בתקופת האיחוד הפולני-ליטאי הייתה אופוצ'נו מרכז עירוני חשוב במחוז סנדומייז'. היו בה בעלי מלאכה רבים, בהם נפחים, רצענים ובורסקאים.
אופוצ'נו נפגעה בפלישות השוודיות באמצע המאה ה-17. רוב התושבים נרצחו, רוב בתי העיירה נהרסו, והטירה הועלתה באש.